62024CJ0619
HOTĂRÂREA CURȚII (Camera a cincea)
5 februarie 2026 (
*1
) (
i
)
„Trimitere preliminară – Politica externă și de securitate comună – Măsuri restrictive având în vedere acțiunile Federației Ruse de destabilizare a situației în Ucraina – Regulamentul (UE) nr. 833/2014 – Articolul 3i alineatele (1) și (3ad) – Anexa XXI – Interdicția importului în Uniunea Europeană al produselor care generează venituri semnificative pentru Federația Rusă – Importul unui vehicul”
În cauza C‑619/24,
având ca obiect o cerere de decizie preliminară formulată în temeiul articolului 267 TFUE de Finanzgericht Düsseldorf (Tribunalul Fiscal din Düsseldorf, Germania), prin decizia din 4 septembrie 2024, primită de Curte la 23 septembrie 2024, în procedura
JG
împotriva
Hauptzollamt Düsseldorf,
CURTEA (Camera a cincea),
compusă din doamna M. L. Arastey Sahún, președintă de cameră, domnii J. Passer, E. Regan, D. Gratsias (raportor) și B. Smulders, judecători,
avocat general: doamna L. Medina,
grefier: domnul A. Calot Escobar,
având în vedere procedura scrisă,
luând în considerare observațiile prezentate:
–
pentru JG, de H. Nehm, Rechtsanwalt;
–
pentru guvernul german, de J. Möller și P. E. Wagner, în calitate de agenți;
–
pentru guvernul ceh, de K. Najmanová, M. Smolek și J. Vláčil, în calitate de agenți;
–
pentru guvernul neerlandez, de M. K. Bulterman și M. H. S. Gijzen, în calitate de agenți;
–
pentru Comisia Europeană, de M. Carpus‑Carcea și M. Kellerbauer, în calitate de agenți,
având în vedere decizia de judecare a cauzei fără concluzii, luată după ascultarea avocatei generale,
pronunță prezenta
Hotărâre
1
Cererea de decizie preliminară privește interpretarea articolului 3i alineatul (1) din Regulamentul (UE) nr. 833/2014 al Consiliului din 31 iulie 2014 privind măsuri restrictive având în vedere acțiunile Rusiei de destabilizare a situației în Ucraina (JO 2014, L 229, p. 1), astfel cum a fost modificat prin Regulamentul (UE) 2022/576 al Consiliului din 8 aprilie 2022 (JO 2022, L 111, p. 1), și a articolului 3i alineatul (3ad) din Regulamentul nr. 833/2014 al Consiliului din 31 iulie 2014 privind măsuri restrictive având în vedere acțiunile Rusiei de destabilizare a situației în Ucraina (JO 2014, L 229, p. 1), astfel cum a fost modificat prin Regulamentul (UE) 2023/2878 al Consiliului din 18 decembrie 2023 (JO L, 2023/2878).
2
Această cerere a fost formulată în cadrul unui litigiu între JG, un resortisant rus cu reședința în Düsseldorf (Germania), pe de o parte, și Hauptzollamt Düsseldorf (biroul vamal principal din Düsseldorf) (denumit în continuare „biroul vamal”), pe de altă parte, în legătură cu punerea sub sechestru de către acest birou a unui automobil de ocazie achiziționat în Rusia de JG și introdus ulterior pe teritoriul Germaniei.
Cadrul juridic
Decizia 2014/512/PESC
3
Articolul 4k din Decizia 2014/512/PESC a Consiliului din 31 iulie 2014 privind măsuri restrictive având în vedere acțiunile Rusiei de destabilizare a situației în Ucraina (JO 2014, L 229, p. 13), astfel cum a fost modificată prin Decizia (PESC) 2022/578 a Consiliului din 8 aprilie 2022 (JO 2022, L 111, p. 70), prevede la alineatele (1) și (6):
„(1)   Se interzice achiziționarea, importul sau transferul, în mod direct sau indirect, în Uniune[a Europeană] al produselor care generează venituri semnificative pentru Rusia, facilitând astfel acțiunile sale de destabilizare a situației în Ucraina în cazul în care sunt originare din Rusia sau sunt exportate din Rusia.
[…]
(6)   Uniunea adoptă măsurile necesare în vederea identificării produselor relevante care intră sub incidența prezentului articol.”
Decizia 2022/578
4
Considerentul (6) al Deciziei 2022/578 enunță:
„Având în vedere gravitatea situației și ca răspuns la agresiunea militară a Rusiei împotriva Ucrainei, ar trebui să fie introduse măsuri restrictive suplimentare. […] De asemenea, ar trebui să se restricționeze exporturile de combustibil pentru avioane cu reacție și de alte produse către Rusia, precum și să se introducă restricții suplimentare la importul de anumite produse exportate de Rusia sau originare din Rusia, inclusiv cărbune și alți combustibili fosili solizi. […]”
Regulamentul nr. 833/2014
5
Potrivit considerentului (2) al Regulamentului nr. 833/2014:
„La 22 iulie 2014, Consiliul [Uniunii Europene] a concluzionat că, în cazul în care Rusia nu răspunde solicitărilor formulate în concluziile Consiliului European din 27 iunie 2014 și în propriile sale concluzii din 22 iulie, este pregătit să introducă fără întârziere un pachet de noi măsuri restrictive semnificative. Prin urmare, se consideră oportun să se aplice măsuri restrictive suplimentare, cu scopul de a crește costul acțiunilor Rusiei menite să submineze integritatea teritorială, suveranitatea și independența Ucrainei, precum și de a promova o soluționare pașnică a crizei. Aceste măsuri vor fi reexaminate în mod constant și pot fi suspendate ori retrase sau pot fi completate cu alte măsuri restrictive, în funcție de evoluțiile de la fața locului.”
6
Articolul 3i, care a fost introdus în acest regulament prin Regulamentul 2022/576, stipulează:
„(1)   Se interzice achiziționarea, importul sau transferul, în mod direct sau indirect, în Uniune al produselor care generează venituri semnificative pentru Rusia, facilitând astfel acțiunile sale de destabilizare a situației în Ucraina, astfel cum sunt enumerate în lista din anexa XXI, în cazul în care sunt originare din Rusia sau sunt exportate din Rusia.”
7
Alineatul (3a), care a fost adăugat la acest articol 3i din Regulamentul nr. 833/2014 prin Regulamentul (UE) 2022/1904 al Consiliului din 6 octombrie 2022 (JO 2022, L 259 I, p. 3), prevede:
„Interdicția prevăzută la alineatul (1) nu se aplică achizițiilor efectuate în Rusia care sunt necesare pentru funcționarea reprezentanțelor diplomatice și consulare ale Uniunii și ale statelor membre, inclusiv a delegațiilor, ambasadelor și misiunilor, sau pentru uzul personal al resortisanților statelor membre și al membrilor apropiați ai familiilor acestora.”
8
Alineatele (3aa)-(3ad), care au fost inserate la articolul 3i din Regulamentul nr. 833/2014 amintit prin Regulamentul 2023/2878, prevăd:
„(3aa)   Autoritățile competente ale unui stat membru pot permite importul produselor destinate uzului strict personal al persoanelor fizice care călătoresc în Uniune sau al rudelor apropiate ale acestora, acestea fiind limitate la bunuri personale care aparțin persoanelor respective și care, în mod vădit, nu sunt destinate vânzării.
(3ab)   Autoritățile competente pot autoriza, în condițiile pe care le consideră adecvate, intrarea în Uniune a unui vehicul încadrat la codul […] 8703 [din Nomenclatura combinată, NC], care nu este destinat vânzării și care este deținut de un cetățean al unui stat membru sau de o rudă apropiată a acestuia care își are reședința în Rusia și care conduce vehiculul în Uniune pentru uz strict personal.
(3ac)   Interdicția prevăzută la alineatul (1) nu se aplică intrării în Uniune a autovehiculelor încadrate la codul […] 8703 [din NC], cu condiția ca acestea să aibă plăci de înmatriculare diplomatice și să fie necesare pentru funcționarea reprezentanțelor diplomatice și consulare, inclusiv a delegațiilor, ambasadelor și misiunilor, sau a organizațiilor internaționale care beneficiază de imunități în conformitate cu dreptul internațional, sau pentru uzul personal al personalului acestora și al rudelor lor apropiate.
(3ad)   Interdicția prevăzută la alineatul (1) nu împiedică înmatricularea într‑un stat membru a vehiculelor aflate deja pe teritoriul Uniunii la 19 decembrie 2023.
[…]”
9
Anexa XXI la Regulamentul nr. 833/2014, astfel cum a fost modificat prin Regulamentul 2022/1904, intitulată „Lista produselor și tehnologiilor menționate la articolul 3i”, cuprindea, în partea B, la codul 8703 din NC, următoarea descriere:
„Autoturisme și alte autovehicule, proiectate în principal pentru transportul a mai puțin de 10 persoane, inclusiv mașinile de tipul «break» și mașinile de curse (cu excepția autovehiculelor de la poziția 8702).”
Regulamentul 2022/576
10
Considerentul (2) al Regulamentului nr. 2022/576 are următorul cuprins:
„Regulamentul (UE) nr. 833/2014 pune în aplicare anumite măsuri prevăzute în Decizia 2014/512/PESC a Consiliului.”
Litigiul principal și întrebările preliminare
11
La 27 ianuarie 2023, reclamantul din litigiul principal, resortisant rus cu reședința în Düsseldorf (Germania), a achiziționat în Rusia un autovehicul de ocazie, pe care l‑a înmatriculat pe numele său în Rusia și cu care s‑a deplasat în Polonia la 11 mai 2023. De pe teritoriul acestui stat membru, vehiculul respectiv a fost transportat fără plăcuță de înmatriculare, pe o remorcă, până la Düsseldorf.
12
La 28 august 2023, reclamantul din litigiul principal a declarat vehiculul în cauză la biroul vamal cu o valoare în vamă de 50390,71 euro, în vederea punerii în circulație. Prin decizia din aceeași zi, biroul vamal a pus sub sechestru vehiculul în cauză și a invalidat declarația vamală pentru motivul că importul vehiculului era interzis de articolul 3i alineatul (1) din Regulamentul nr. 833/2014, astfel cum a fost modificat prin Regulamentul 2022/576.
13
Întrucât biroul vamal a respins contestația formulată de reclamantul din litigiul principal cu aceeași motivare precum cea menționată la punctul anterior din prezenta hotărâre, reclamantul a introdus o acțiune împotriva deciziei de punere sub sechestru a vehiculului în cauză la Finanzgericht Düsseldorf (Tribunalul Fiscal din Düsseldorf, Germania), care este instanța de trimitere. În susținerea acestei acțiuni, reclamantul din litigiul principal arată că vehiculul în cauză se afla pe teritoriul Uniunii la 19 decembrie 2023 și că, prin urmare, putea fi înmatriculat într‑un stat membru în temeiul articolului 3i alineatul (3ad) din Regulamentul nr. 833/2014, astfel cum a fost modificat prin Regulamentul 2023/2878. În opinia sa, această dispoziție nu privește exclusiv vehiculele care îndeplinesc condițiile prevăzute la articolul 3i alineatele (3ab) și (3ac) din Regulamentul nr. 833/2014, astfel cum a fost modificat prin Regulamentul 2023/2878. În orice caz, reclamantul din litigiul principal consideră că importul vehiculului în cauză nu generează venituri semnificative pentru Federația Rusă și, prin urmare, articolul 3i alineatul (1) din Regulamentul nr. 833/2014, astfel cum a fost modificat prin Regulamentul 2022/576, nu s‑ar opune acestui import.
14
Potrivit instanței de trimitere, soluționarea acțiunii depinde mai întâi de aspectul dacă articolul 3i alineatul (1) din Regulamentul nr. 833/2014, astfel cum a fost modificat prin Regulamentul 2022/576, trebuie interpretat în sensul că interdicția privind achiziționarea, importul sau transferul în Uniune al produselor enumerate în anexa XXI din acest regulament, astfel cum a fost modificat prin Regulamentul 2022/1904, se aplică doar atunci când se poate constata că produsul în cauză generează venituri semnificative pentru Federația Rusă, facilitând astfel acțiunile sale de destabilizare a situației în Ucraina.
15
În ipoteza în care această primă întrebare ar primi un răspuns negativ, ar trebui, potrivit instanței de trimitere, să se examineze, în al doilea rând, dacă articolul 3i alineatul (3ad) din Regulamentul nr. 833/2014, astfel cum a fost modificat prin Regulamentul 2023/2878, trebuie interpretat în sensul că posibilitatea de a înmatricula un vehicul aflat pe teritoriul Uniunii la 19 decembrie 2023 este recunoscută și în cazul unui vehicul care nu intră sub incidența articolului 3i alineatele (3ab) sau (3ac) din acest regulament și al cărui import sau transfer în Uniune este interzis potrivit articolului 3i alineatul (1) din regulamentul menționat, astfel cum a fost modificat prin Regulamentul 2022/576, și, în consecință, autoritatea vamală competentă ar trebui să ridice sechestrul aplicat vehiculului în cauză.
16
În aceste condiții, Finanzgericht Düsseldorf (Tribunalul Fiscal din Düsseldorf) a hotărât să suspende judecarea cauzei și să adreseze Curții următoarea întrebare preliminară:
„1)
Articolul 3i alineatul (1) din Regulamentul [nr. 833/2014], astfel cum a fost modificat prin Regulamentul [2022/576], trebuie interpretat în sensul că interdicția privind importul sau transferul produselor enumerate în anexa XXI [din Regulamentul nr. 833/2014] se aplică numai atunci când se poate constata că produsul în cauză generează venituri semnificative pentru [Federația Rusă], facilitând astfel acțiunile sale de destabilizare a situației în Ucraina?
2)
În cazul unui răspuns negativ la prima întrebare: articolul 3i alineatul (3ad) din Regulamentul [nr. 833/2014], astfel cum a fost modificat prin Regulamentul [2023/2878], trebuie interpretat în sensul că înmatricularea autorizată în temeiul acestui articol a unui vehicul aflat pe teritoriul Uniunii la 19 decembrie 2023 este aplicabilă și în cazul unui autovehicul care nu intră sub incidența articolului 3i alineatele (3ab) sau (3ac) din Regulamentul nr. 833/2014 și al cărui import sau al cărui transfer în Uniune sunt interzise potrivit articolului 3i alineatul (1) din Regulamentul nr. 833/2014, iar autoritatea vamală competentă trebuie să ridice sechestrul asupra vehiculului în cauză în pofida acestei interdicții?”
Cu privire la întrebările preliminare
Cu privire la prima întrebare
17
Prin intermediul primei întrebări, instanța de trimitere solicită în esență să se stabilească dacă articolul 3i alineatul (1) din Regulamentul nr. 833/2014, astfel cum a fost modificat prin Regulamentul 2022/576, trebuie interpretat în sensul că interdicția privind achiziționarea, importul sau transferul în Uniune, pe care o prevede această dispoziție, se aplică oricărui produs care se încadrează în codurile NC menționate în anexa XXI la acest regulament, astfel cum a fost modificat prin Regulamentul 2022/1904, fără a fi necesar să se verifice pentru fiecare operațiune în parte dacă achiziționarea, importul sau transferul în cauză generează venituri semnificative pentru Federația Rusă.
18
În ceea ce privește domeniul de aplicare al articolului 3i alineatul (1) din Regulamentul nr. 833/2014, astfel cum a fost modificat prin Regulamentul 2022/576, trebuie amintit că, potrivit unei jurisprudențe constante, în vederea interpretării unei dispoziții de drept al Uniunii, trebuie să se țină seama nu numai de formularea acesteia, ci și de contextul său și de obiectivele urmărite de reglementarea din care face parte (Hotărârea din 17 noiembrie 1983, Merck_292/82, EU:C:1983:335, punctul 12, și Hotărârea din 13 martie 2025, PKK/Consiliul, C‑72/23 P, EU:C:2025:182, punctul 51, precum și jurisprudența citată).
19
În ceea ce privește formularea acestei dispoziții, ea prevede că se interzice achiziționarea, importul sau transferul, în mod direct sau indirect, în Uniune al produselor care generează venituri semnificative pentru Federația Rusă, facilitând astfel acțiunile sale de destabilizare a situației în Ucraina, precum cele enumerate în lista din anexa XXI la Regulamentul nr. 833/2014, astfel cum a modificat prin Regulamentul 2022/1904, în cazul în care sunt originare din Rusia sau sunt exportate din Rusia.
20
Or, instanța de trimitere evocă, în cererea sa de decizie preliminară, disparități între diferitele versiuni lingvistice ale acestei dispoziții.
21
În special, după cum arată această instanță, versiunile în limbile germană și neerlandeză ale dispoziției menționate pot fi înțelese în sensul că, pentru a intra sub incidența interdicției prevăzute de aceeași dispoziție, o operațiune care privește produsele enumerate în anexa XXI la Regulamentul nr. 833/2014, astfel cum a fost modificat prin Regulamentul 2022/1904, trebuie, în plus, să genereze în mod concret venituri pentru Federația Rusă. În schimb, alte versiuni lingvistice, precum cele în limbile spaniolă, engleză și franceză, nu pot fi interpretate în acest sens.
22
În această privință, trebuie amintit că, potrivit unei jurisprudențe constante, formularea utilizată în una dintre versiunile lingvistice ale unei dispoziții a dreptului Uniunii nu poate constitui singurul temei pentru interpretarea acestei dispoziții și nici nu se poate atribui respectivei formulări un caracter prioritar în raport cu celelalte versiuni lingvistice. Dispozițiile dreptului Uniunii trebuie astfel să fie interpretate și aplicate în mod uniform, în lumina versiunilor stabilite în toate limbile Uniunii. Prin urmare, în caz de divergență între diferitele versiuni lingvistice ale unui text de drept al Uniunii, dispoziția în discuție trebuie interpretată în raport cu economia generală și cu finalitatea reglementării din care face parte (Hotărârea din 27 octombrie 1977, Bouchereau_30/77, EU:C:1977:172, punctul 14, precum și Hotărârea din 27 noiembrie 2025, Svema Trade, C‑567/24, EU:C:2025:920, punctul 23).
23
În continuare, în ceea ce privește contextul în care se înscrie articolul 3i alineatul (1) din Regulamentul nr. 833/2014, astfel cum a fost modificat prin Regulamentul 2022/576, Curtea a avut deja ocazia să amintească faptul că Regulamentul nr. 833/2014 are ca obiectiv, conform articolului 215 TFUE, adoptarea măsurilor necesare pentru punerea în aplicare a Deciziei 2014/512 (Hotărârea din 28 martie 2017, Rosneft, C‑72/15, EU:C:2017:236, punctul 141), după cum reiese și din considerentul (2) al Regulamentului 2022/576. În acest sens, articolul 4k alineatul (1) din Decizia 2014/512, astfel cum a fost modificată prin Decizia 2022/578, prevede că se interzice achiziționarea, importul sau transferul, în mod direct sau indirect, în Uniune al produselor care generează venituri semnificative pentru Federația Rusă, facilitând astfel acțiunile sale de destabilizare a situației în Ucraina, în cazul în care sunt originare din Rusia sau sunt exportate din Rusia. Pe de altă parte, alineatul (6) al acestui articol 4k prevede că „Uniunea adoptă măsurile necesare în vederea identificării produselor relevante care intră sub incidența prezentului articol”.
24
Din dispozițiile articolului 4k menționat rezultă că, în cadrul regimului introdus prin acest articol, Uniunea este abilitată să stabilească produsele a căror achiziționare, import sau transfer trebuie considerate ca generând venituri semnificative pentru Federația Rusă și, prin urmare, trebuie să intre sub incidența interdicției prevăzute la articolul 4k alineatul (1) din Decizia 2014/512, astfel cum a fost modificată prin Decizia 2022/578, precum și la articolul 3i alineatul (1) din Regulamentul nr. 833/2014, astfel cum a fost modificat prin Regulamentul 2022/576.
25
În consecință, articolul 3i alineatul (1) din Regulamentul nr. 833/2014, astfel cum a fost modificat prin Regulamentul 2022/576, nu interzice achiziționarea, importul sau transferul în Uniune al unui produs numai atunci când, privită individual, o asemenea operațiune generează venituri semnificative pentru Federația Rusă. Această dispoziție interzice ansamblul operațiunilor care privesc produsele enumerate în anexa XXI la Regulamentul nr. 833/2014, astfel cum a fost modificat prin Regulamentul 2022/1904.
26
Această interpretare este confirmată de excepțiile de la interdicția prevăzute la articolul 3i alineatul (1) din Regulamentul nr. 833/2014, astfel cum a fost modificat prin Regulamentul 2022/576, care rezultă din inserarea la acest articol 3i a alineatului (3a) prin Regulamentul 2022/1904 și a alineatelor (3aa) și (3ab) prin Regulamentul 2023/2878. În concret, potrivit primei dintre aceste excepții, interdicția prevăzută la articolul 3i alineatul (1) din Regulamentul nr. 833/2014, astfel cum a fost modificat prin Regulamentul 2022/576, nu se aplică, printre altele, achizițiilor efectuate în Rusia care sunt necesare pentru uzul personal al resortisanților statelor membre și al membrilor apropiați ai familiilor acestora. În mod similar, celelalte excepții permit autorităților competente ale statelor membre să autorizeze, pe de o parte, importul produselor destinate uzului strict personal al persoanelor fizice care călătoresc în Uniune sau al rudelor apropiate ale acestora, care se limitează la bunurile personale care aparțin persoanelor respective și care, în mod vădit, nu sunt destinate vânzării, precum și, pe de altă parte, intrarea în Uniune a unui vehicul care nu este destinat vânzării și care este deținut de un cetățean al unui stat membru sau de o rudă apropiată a acestuia care are reședința în Rusia și care conduce vehiculul în Uniune pentru uz strict personal.
27
Or, dacă interdicția prevăzută la articolul 3i alineatul (1) din acest regulament, astfel cum a fost modificat prin Regulamentul 2022/576, nu ar fi aplicabilă decât atunci când achiziționarea, importul sau transferul în cauză, analizate separat, ar fi de natură să genereze, având în vedere caracteristicile lor speciale, venituri semnificative pentru Federația Rusă, nu ar fi necesar să se prevadă aceste excepții. De fapt, aceste excepții se referă, pe de o parte, la produsele cumpărate în Rusia care sunt necesare pentru uzul personal al persoanelor fizice în cauză. Această cerință subliniază că este vorba despre produse care sunt considerate indispensabile în acest sens, cu excluderea oricărui produs de lux sau de valoare superioară mediei care ar putea să genereze, din acest motiv, astfel de venituri. Pe de altă parte, produsele vizate de excepțiile menționate trebuie să aparțină persoanelor fizice în cauză, iar importul lor se limitează la bunurile personale și la produse care, în mod vădit, nu sunt destinate vânzării. Rezultă că aceste excepții privesc operațiuni care, prin însăși natura lor, nu sunt susceptibile să genereze asemenea venituri.
28
O interpretare potrivit căreia interdicția prevăzută la articolul 3i alineatul (1) din Regulamentul nr. 833/2014, astfel cum a fost modificat prin Regulamentul 2022/576, se aplică oricărui produs enumerat în anexa XXI la acest regulament, astfel cum a fost modificat prin Regulamentul 2022/1904, fără a fi necesar să se verifice, pentru fiecare operațiune în parte, dacă achiziționarea, importul sau transferul în cauză generează venituri semnificative pentru Federația Rusă, este confirmată și de finalitatea pe care o urmărește reglementarea din care face parte această dispoziție.
29
Astfel, din considerentul (2) al Regulamentului nr. 833/2014 reiese că scopul acestui regulament este de a aplica măsuri restrictive suplimentare „cu scopul de a crește costul acțiunilor Rusiei menite să submineze integritatea teritorială, suveranitatea și independența Ucrainei, precum și de a promova o soluționare pașnică a crizei”.
30
Pe de altă parte, după cum s‑a amintit la punctul 23 din prezenta hotărâre, Regulamentul nr. 833/2014, astfel cum a fost modificat prin Regulamentul 2022/576, are ca obiectiv adoptarea măsurilor necesare pentru punerea în aplicare a Deciziei 2014/512. În această privință, este necesar să se observe că, potrivit considerentului (6) al Deciziei 2022/578, care a modificat Decizia 2014/512, era necesar, având în vedere gravitatea situației și ca răspuns la agresiunea militară a Federației Ruse împotriva Ucrainei, să se introducă măsuri restrictive suplimentare având ca obiect, printre altele, introducerea unor „restricții suplimentare la importul de anumite produse exportate de Rusia sau originare din Rusia”.
31
Or, aplicarea interdicției prevăzute la articolul 3i alineatul (1) din acest regulament, astfel cum a fost modificat prin Regulamentul 2022/576, în privința oricărui produs care se încadrează în codurile NC menționate în anexa XXI la acest regulament, astfel cum a fost modificat prin Regulamentul 2022/1904, este aptă să urmărească în mod eficient asemenea obiective, realizarea obiectivelor amintite fiind, în schimb, împiedicată dacă această aplicare ar fi condiționată de constatarea că produsul în cauză, analizat separat, generează venituri semnificative pentru Federația Rusă.
32
Având în vedere considerațiile care precedă, trebuie să se răspundă la prima întrebare că articolul 3i alineatul (1) din Regulamentul nr. 833/2014, astfel cum a fost modificat prin Regulamentul 2022/576, trebuie interpretat în sensul că interdicția privind achiziționarea, importul sau transferul în Uniune, pe care o prevede această dispoziție, se aplică oricărui produs care se încadrează în codurile NC menționate în anexa XXI la acest regulament, astfel cum a fost modificat prin Regulamentul 2022/1904, fără a fi necesar să se verifice, pentru fiecare operațiune în parte, dacă achiziționarea, importul sau transferul în cauză generează venituri semnificative pentru Federația Rusă.
Cu privire la a doua întrebare
33
Prin intermediul celei de a doua întrebări, instanța de trimitere solicită în esență să se stabilească dacă articolul 3i alineatul (3ad) din Regulamentul nr. 833/2014, astfel cum a fost modificat prin Regulamentul 2023/2878, trebuie interpretat în sensul că posibilitatea de a înmatricula într‑un stat membru un vehicul aflat deja pe teritoriul Uniunii la 19 decembrie 2023, prevăzută de această dispoziție, se aplică și în cazul vehiculelor care, la aceeași dată, se aflau pe acest teritoriu cu încălcarea interdicției menționate la articolul 3i alineatul (1) din Regulamentul nr. 833/2014, astfel cum a fost modificat prin Regulamentul 2022/576.
34
Trebuie arătat, în această privință, că articolul 3i alineatul (3ad) din Regulamentul nr. 833/2014, astfel cum a fost modificat prin Regulamentul 2023/2878, nu are ca obiect introducerea unei excepții de la interdicția prevăzută la acest articol 3i alineatul (1). Astfel, din însuși modul său de redactare reiese că alineatul (3ad) privește numai înmatricularea unui vehicul, iar nu achiziționarea, importul sau transferul acestuia în Uniune.
35
Rezultă că posibilitatea recunoscută de acest articol 3i alineatul (3ad), în ceea ce privește înmatricularea vehiculelor aflate deja pe teritoriul Uniunii la 19 decembrie 2023, nu se poate aplica, în niciun caz, decât în privința vehiculelor a căror prezență pe acest teritoriu nu este rezultatul încălcării interdicției menționate la articolul 3i alineatul (1) din Regulamentul nr. 833/2014, astfel cum a fost modificat prin Regulamentul 2022/576.
36
Având în vedere ceea ce precedă, trebuie să se răspundă la a doua întrebare că articolul 3i alineatul (3ad) din Regulamentul nr. 833/2014, astfel cum a fost modificat prin Regulamentul 2023/2878, trebuie interpretat în sensul că posibilitatea de a înmatricula într‑un stat membru un vehicul aflat deja pe teritoriul Uniunii la 19 decembrie 2023, prevăzută de această dispoziție, nu se aplică în cazul vehiculelor care, la acea dată, se aflau pe acest teritoriu cu încălcarea interdicției menționate la articolul 3i alineatul (1) din Regulamentul nr. 833/2014, astfel cum a fost modificat prin Regulamentul 2022/576.
Cu privire la cheltuielile de judecată
37
Întrucât, în privința părților din litigiul principal, procedura are caracterul unui incident survenit la instanța de trimitere, este de competența acesteia să se pronunțe cu privire la cheltuielile de judecată. Cheltuielile efectuate pentru a prezenta observații Curții, altele decât cele ale părților menționate, nu pot face obiectul unei rambursări.
Pentru aceste motive, Curtea (Camera a cincea) declară:
1)
Articolul 3i alineatul (1) din Regulamentul (UE) nr. 833/2014 al Consiliului din 31 iulie 2014 privind măsuri restrictive având în vedere acțiunile Rusiei de destabilizare a situației în Ucraina, astfel cum a fost modificat prin Regulamentul (UE) 2022/576 al Consiliului din 8 aprilie 2022,
trebuie interpretat în sensul că
interdicția privind achiziționarea, importul sau transferul în Uniunea Europeană, pe care o prevede această dispoziție, se aplică oricărui produs care se încadrează în codurile Nomenclaturii combinate menționate în anexa XXI la acest regulament, astfel cum a fost modificat prin Regulamentul (UE) 2022/1904 al Consiliului din 6 octombrie 2022, fără a fi necesar să se verifice, pentru fiecare operațiune în parte, dacă achiziționarea, importul sau transferul în cauză generează venituri semnificative pentru Federația Rusă.
2)
Articolul 3i alineatul (3ad) din Regulamentul nr. 833/2014, astfel cum a fost modificat prin Regulamentul (UE) 2023/2878 al Consiliului din 18 decembrie 2023,
trebuie interpretat în sensul că
posibilitatea de a înmatricula într‑un stat membru un vehicul aflat deja pe teritoriul Uniunii la 19 decembrie 2023, prevăzută de această dispoziție, nu se aplică în cazul vehiculelor care, la acea dată, se aflau pe acest teritoriu cu încălcarea interdicției menționate la articolul 3i alineatul (1) din Regulamentul nr. 833/2014, astfel cum a fost modificat prin Regulamentul 2022/576.
Semnături
(
*1
)	Limba de procedură: germana.
(
i
)	Indicatorii și punctul 14 din prezentul text au făcut obiectul unei modificări de ordin lingvistic ulterior primei publicări.